Kristín Sif Björgvinsdóttir , útvarpskona á K100 , hnefaleikakona og crossfittari , minnist þess að í gær var eitt ár liðið frá andláti unnusta hennar og barnsföður , Brynjari Berg . „ Enn þá skrítið og óraunverulegt að þú ert ekki hér hjá okkur Brynjar , “ segir Kristín Sif . „ Ótrúlegt að það sé komið heilt ár og svo margt sem hefur gerst en samt bara augnablik síðan . Við elskum þig og gleymum þér aldrei . “ Brynjar tók eigið líf og kom Kristín Sif að honum . Hefur hún verið opin og einlæg með andlát Brynjars , og sagði meðal annars í forsíðuviðtali Vikunnar í apríl að hún væri staðráðin í að sú reynsla bugi hana ekki . „ Höggin dynja á okkur öllum í lífinu en maður má ekki láta þau rota sig , heldur standa á fætur og halda alltaf áfram . “ Mynd / Hákon Davíð Björnsson Kristín Sif segist vera þakklát fyrir alla sem staðið hafa við bakið á henni og börnunum . „ Stundum hugsa ég að ég hef ekki náð að þakka öllum sem hafa staðið við bakið á mér og krökkunum nægilega mikið fyrir allt . Ég vil að þið öll vitið hvað ég er þakklát fyrir kærleikinn , stuðninginn , vináttuna , ástina , knúsin , spjöllinn , hláturinn , gráturinn og allt það sem þið hafið gefið mér . Ég og börnin erum svo sannarlega rík og umkringd góðu fólki og ég er virkilega þakklát fyrir ykkur öll . “